Aarbeiboer is 6 keer gesteek, wys lykskouing | Netwerk24
Deur Jana Breytenbach 25 Junie 2018 10:36
Jeffrey Zetler (62) is op sy plaas Brakersdal vermoor.Foto: Verskaf
Die aarbeiboer Jeffrey Zetler is die naweek ses keer met 'n mes gesteek: vier keer van voor en twee keer van agter.
Zetler (62) is Saterdag dood nadat vier gewapende rowers hom en drie van sy werkers buite die perseel van sy kantoor op Brakersdal-plaas in die Wes-Kaap ingewag en aangeval het.
Hy het die plaas besit waarop die bekende Mooiberge-padstal geleë is waar besoekers jaarliks in die seisoen aarbeie pluk. Die kantoor op Brakersdal is reg oorkant Mooiberge op die R44 net buite Stellenbosch.
Een van die rowers het 'n vuurwapen gehad en die ander 'n mes. Die rowers het Zetler gedwing om die kantoor oop te sluit en terwyl hy gesukkel het om die alarm te deaktiveer het een van die rowers hom met die mes toegetakel.
In die lykskouing wat Sondag gehou is, is daar bevind dat Zetler ses keer gesteek is. Hy het een steekwond aan sy linkerarm, een aan sy ken en twee in sy bors. Die een steekwond in sy bors het tot in die ribbebeen deurgedring en die ander een het alle groot are en die longe gemis. Die steekwonde aan sy rug was meer ernstig en die mes het sy hoofslagaar getref en die ander een is tot in sy longe.
Die rowers het met 'n onbekende bedrag geld en Zetler se horlosie gevlug.
Zetler is al voorheen op sy plaas aangeval en beroof. Sy vrou, Beverly, wat Saterdag kort ná die aanval daarvan gehoor het, het gehoop dat hy dit weer sou oorleef. Hy is egter op die toneel aan sy beserings dood.